અનામત હટશે નહીં, કોઈને હટાવવા દઈશું પણ નહીં : અમિત શાહ
શનિવાર, સપ્ટેમ્બર 22 2018, 17:24 Hrs(IST)
નવગુજરાત સમય | Publish Date: Apr 4 2018 8:26PM
- ભારત બંધમાં ૧૦ મોત માટે કોંગ્રેસ-વિપક્ષો જવાબદાર: શાહ
એજન્સી, ભવાનીપટના(ઓડિશા)
ભાજપના રાષ્ટ્રીય પ્રમુખ અમિત શાહે બુધવારે કહ્યું હતું કે કેન્દ્ર સરકાર એસસી-એસટીને નોકરી અને શિક્ષણમાં અનામત માટેની નીતિ રદ કરશે નહીં અને કોઈને કરવા દેશે પણ નહીં. આ સાથે જ તેમણે સોમવારે ભારત બંધ દરમિયાન ૧૦ લોકોનાં મોત માટે કોંગ્રેસ અને વિપક્ષોને જવાબદાર ગણાવ્યા હતા.
અહીં એક જાહેરસભાને સંબોધન કરતા અમિત શાહે કહ્યું હતું કે 'ડો. બી.આર. આંબેડકરે બંધારણમાં રજૂ કરેલી અનામત નીતિ બદલવાની હિમ્મત કોઈ કરી ન શકે.'
શાહે કહ્યું કે 'વડાપ્રધાને ખાતરી આપી હતી કે સુપ્રીમ કોર્ટના ચુકાદા અંગે કેન્દ્ર રિવ્યૂ પિટીશન કરશે. પછી શા માટે બંધનું આપવામાં આવ્યું... બંધ દરમિયાન ૧૦ લોકનાં મોત થયા. કોંગ્રેસ અને વિપક્ષ આ ૧૦ લોકોનાં મોત માટે જવાબદાર છે.'
તેમણે કહ્યું કે ભાજપ અનામત પાછું ખેંચી લેશે તે પ્રકારનું મીડિયામાં અને સોશિયલ મીડિયા પર 'ગેરમાર્ગે દોરવાનું કેમ્પેઈન' કરવામાં આવ્યું હતું. હું સ્પષ્ટ કરી દેવા માગું છું કે ભાજપ અનામત પાછું ખેંચશે નહીં અને કોઈને પાછું ખેંચવા પણ નહીં દે. દેશના બંધારણમાં અમને સંપૂર્ણ શ્રદ્ધા છે.'